I weekenden fik en udenlandsk familie besøg af politiet, da de havde tændt bål på en shelterplads i Ashøje Plantage ved Hurup. Og de er ikke de eneste turister, der ikke kender til afbrændingsforbuddet, fortæller lokalpolitiet i Thisted. - Det er ikke smart at brænde i det åbne land, som det er lige nu. Det er jo knastørt, siger lederen af lokalpolitiet i Thisted, Jørgen Jensen. Han mener derfor, at der skal skilte op på shelterpladserne. - Vi vil gerne undgå de situationer ude ved vores sheltere, hvor der både er bålpladser og brænde. Der skal være skiltet, så man kan se, at man ikke må bruge tingene, fortæller Jørgen Jensen. Kommune er enig I weekenden var politiet i Thisted forbi sheltere i både Ashøje og Kronborg plantager, og de er begge ejet af kommunen. Kommunen er klar til at følge politiets opfordring, lyder det fra sektionsleder i Anlæg og Infrastruktur i Thisted Kommune, Tobias Geertsen. - Jeg synes, det er en rigtig god idé, og derfor vil vi gå ud allerede fra i morgen af og sætte informationsskilte op, så engelsk-, tysk- og dansktalende kan se, at der er afbrændingsforbud i Danmark, siger han. Det koster 5000 kroner i bøde, hvis man trodser afbrændingsforbuddet.

Opsummering:
Politiet i Thisted mener ikke, at turisterne kender til afbrændingsforbuddet.